खेलने की उम्र में बनी दुल्हन, पति ने जब मारा; लगा यही है शादी
राजस्थान के जोधपुर में जन्मी गुड़िया की शादी 14 साल की उम्र में कर दी गई थी। जानते हैं क्यों - क्योंकि उनकी 8 बहने हैं। मतलब शादी करने के लिए 8 बोझ। इसलिए घरवालों को जब सबसे बड़ी बेटी के लिए लड़का मिला तो उन्होंने लगे हाथों चार और बहनों को ब्याह दिया।
32 साल की गुड़िया बानो तीन बच्चों की मां हैं। तीनों को खुद पालती हैं। पति को उन्होंने छोड़ दिया है।
राजस्थान के जोधपुर में जन्मी गुड़िया की शादी 14 साल की उम्र में कर दी गई थी। जानते हैं क्यों...
क्योंकि उनकी 8 बहने हैं। मतलब शादी करने के लिए 8 बोझ। इसलिए घरवालों को जब सबसे बड़ी बेटी के लिए लड़का मिला तो उन्होंने लगे हाथों चार और बहनों को ब्याह दिया। वजह सिर्फ इतनी कि उन्हें गांव-समाज को चार बार दावत नहीं देनी पड़ेगी। बस एक दावत और चार बोझ निपट गए।
अब जानते हैं कि शादी के वक्त बेटियों की उम्र क्या थी...
18, 17, 14 और 13 बरस।
जोधपुर की यह कहानी कोई अकेली नहीं। हर साल यहां इसी वजह से सैकड़ों बच्चियों की जबरन शादी की जा रही है। इसके बाद इनके साथ क्या होता है, यह खुद में अलग-अलग स्याह कहानियां हैं।
गुड़िया का पति तो उनसे रेप करता था। बच्चों के सामने भी जबरदस्ती करता था। मना करने पर नंगा कर कमरे से बाहर तक कर देता था।
राजस्थान के जोधपुर शहर में उनसे मेरी मुलाकात हुई।
किस उम्र में शादी हुई थी?
मेरे इतना पूछने पर दो-तीन सेकेंड के लिए वो कुछ सोचने लगती हैं। फिर कहती हैं- 14, उस वक्त मेरी उम्र रही होगी।
लेकिन…निकाह वाले दिन क्या हुआ था। मैंने किस रंग का जोड़ा पहना था। यह सब मुझे याद नहीं।
गुड़िया कहती हैं, ‘गरीब परिवार में पैदा होने की कोई तो कीमत चुकानी होती है। हमारे मां-बाप को बेटियां बोझ लगती हैं। वो इस बोझ को जल्द से जल्द उतार देना चाहते हैं।
बहनों की शादी एक साथ इसलिए की जाती है ताकि एक ही दावत के खर्च में चार की जिम्मेदारी पूरी हो जाए। ऐसा सिर्फ हमारे घर-समाज में नहीं होता। आसपास बसे क्या हिंदू और क्या मुस्लिम सब यही करते हैं। हमारे यहां दावत का खर्च बचाना जरूरी है, बेटियों की कच्ची उम्र पर ध्यान देना उतना जरूरी नहीं।’
निकाह के बाद जब ससुराल पहुंची, वहां लोगों का व्यवहार कैसा था?
‘मैं अपने पति के बारे में कुछ नहीं जानती थी। पति की उम्र भी ज्यादा नहीं थी। शुरुआती सालों में तो मुझे पता ही नहीं था कि मेरे साथ क्या हो रहा है। पति ने मारना-पीटना शुरू किया तो एक बार ऐसा लगा कि शादी में ऐसा ही होता होगा।
जवान होने से पहले ही मां भी बन गई। जिस उम्र में हाथ में खिलौने होने चाहिए थे, उस उम्र में एक के बाद तीन बच्चे हो गए।’
पति से अलग होने की क्या वजह है?
‘मैं नहीं रह सकती उसके साथ। वो मुझे जलाकर मार देगा। बच्चों को भी मुझसे छीन लेगा। मैंने एक लंबा अरसा उसके साथ यातनाएं सहते हुए बिताया है। उसके निशान आज भी मेरी जिस्म के साथ रूह पर हैं।
ससुराल को याद करके कांप जाती हूं। पति ने मेरे साथ हर तरह से गलत करने की कोशिश की। मैंने जब भी सम्बन्ध बनाने के लिए मना किया, उसने जबरदस्ती की। कई बार मेरे कपड़े उतारकर मुझे कमरे के बाहर खड़ा कर दिया।
शुरुआती दिनों में तो उसकी समझ भी कम उम्र की वजह से बच्चों जैसी थी, लेकिन उम्र बढ़ने पर भी उसमें कोई सुधार नहीं दिख रहा था।
बच्चे बड़े हो रहे थे। उनके सामने ही वो किसी हवसी की तरह मुझ पर टूट पड़ता था। बच्चों के सामने मुझे नंगा कर देता। इसका मेरे बच्चों के दिमाग पर बहुत बुरा असर पड़ा है।
मेरी कोई गलती नहीं होती थी तब भी मुझे मारा-पीटा जाता था। किसी भी बात के लिए न कहने का अधिकार नहीं था मेरे पास। मेरी न का मतलब था मेरे जिस्म पर मारपीट के निशान।’
बच्चों को पिता की याद नहीं आती?
‘नहीं। उसके जिक्र से ही वो कांप उठते हैं। मुझे बार-बार पिटते देखकर बच्चे उदास रहने लगे थे। उनके मन में पिता का खौफ बैठ गया था। आज वो उसकी शक्ल भी नहीं देखना चाहते।’
गुड़िया ने बच्चों के बारे में सोचकर अपने परिवार, आसपास के लोग और पुलिस से मदद मांगी। इसका कोई फायदा नहीं हुआ। वो कहती हैं, ‘जब उसने मुझे पहली बार मारना-पीटना शुरू किया था तब मैंने परिवार को इस बारे में बताया था। सभी ने मुझसे यही कहा कि सब ठीक हो जाएगा, पर ऐसा हुआ नहीं।
फिर समाज के लोगों ने उसे समझाया। वो तब भी नहीं माना। इसके बाद मैं महिला थाने गई, पुलिस को शिकायत की। उसका भी कोई असर नहीं पड़ा। मैंने उसके हाथ-पैर भी जोड़े, लेकिन सुधरने को तैयार ही नहीं था। अब मेरे बच्चे और मां-बाप भी नहीं चाहते हैं कि मैं उसके साथ रहूं।’
गुड़िया अनपढ़ है। आज सिलाई का काम कर तीन से चार हजार कमाती हैं। इस रकम में बच्चों को पालना मुमकिन नहीं। इस वजह से वो बच्चों को स्कूल नहीं भेजतीं। इसके बावजूद वो हालात के सामने हार नहीं मान सकतीं। अपने बच्चों को अच्छी जिंदगी देना चाहती हैं ताकि वो अपने बाप की तरह न बनें।
लंबे समय तक वो डिप्रेशन में थीं। उनकी काउंसलिंग एक गैर सरकारी संगठन ‘संभाली ट्रस्ट’ कर रहा है। यह संस्था जोधपुर में बाल-विवाह की शिकार लड़कियों के लिए काम करता है।
गुड़िया से मुलाकात के बाद मैं ‘संभाली ट्रस्ट’ की साइकोलॉजिकल काउंसलर डॉ. दिती राजोता से मिलने पहुंची।
वे कहती हैं, ‘हमसे मदद मांगने वाली ज्यादातर लड़कियों की शादी बचपन में हो गई है। ये लड़कियां यौन उत्पीड़न और शारीरिक शोषण की वजह से स्ट्रेस, एंग्जाइटी और डिप्रेशन की शिकार हैं।’
दिती राजोता के मुताबिक बीते साल ट्रस्ट की हेल्पलाइन पर सौ से अधिक लड़कियों ने मदद के लिए कॉल किया। इनमें अधिकतर लड़कियां वो थीं जिन्हें उनकी बड़ी बहनों के साथ कच्ची उम्र में ब्याहा जा रहा था। ऐसा सिर्फ पैसे बचाने और खुद का बोझ कम करने के लिए यहां होता है।
‘संभाली ट्रस्ट’ एक सिलाई केंद्र भी चलाता है, जिसमें बाल विवाह वाली लड़कियां काम करती हैं। हर एक की अपनी अलग कहानी है। ये लड़कियां कैमरे के सामने बात करने से हिचकती हैं। परिवार की इज्जत और बच्चों का भविष्य उन्हें अपनी ही कहानी कहने से रोक देता है।
ममता हंस तेजी से सिलाई कर रही हैं। वो दस साल के बच्चे की मां हैं। पति से अलग रहती हैं। उनके पैर तेजी से सिलाई मशीन के पैडल हिला रहे हैं। वो खूबसूरत हैं, लेकिन चेहरा बिल्कुल शून्य है। ऐसा लगता है जैसे लंबे समय से हंसी उनके चेहरे पर नहीं आई है। ममता एक कॉलेज में रात में वॉर्डन का काम भी करती हैं।
ममता की शादी भी उनकी बड़ी बहन की शादी वाले दिन ही कर दी गई थी। तब वो 17 साल की थीं। जल्दबाजी में शादी करने की वजह से उनके परिवार ने लड़के के बारे में अच्छी तरह पड़ताल नहीं की थी।
शादी के बाद पता चला कि पति नशेड़ी है। शराब के अलावा स्मैक भी पीता है। नशे की लत ने ममता के पति को चोर बना दिया। वो अपने घर की महिलाओं की ज्वेलरी और आटा-तेल तक बेच देता था।
अलग होने के बाद पति से कभी मुलाकात हुई?
ममता कहती हैं, ‘कच्ची उम्र में मेरी शादी हुई। एक लड़की के बहुत सपने होते हैं, मेरे भी थे।
शादी के शुरुआती महीनों से ही मेरे साथ अत्याचार शुरू हो गया। रात में सोते वक्त मेरे पति ने नाक-कान से गहने चुराकर बेच दिए थे।
एक बार उसने एक पार्लर से चोरी की। पार्लर वाली मुझे जानती थी। उसने मुझे फोन करके कहा कि तेरा पति मेरी गुल्लक चुराकर ले गया है। पति को किसी ने बता दिया कि मेरे पास फोन आया है। वो सीधे घर आया और मुझे मारना शुरू कर दिया।
मैं खाना बना रही थी, उसने सब फेंक दिया। वो इतनी बुरी तरह से मुझे मार रहा था कि मुझे लग रहा था ये मेरा आखिरी दिन है। मैं नहीं जानती कि उस दिन मैं कैसे बच गई। उसने इतनी बुरी तरह से मुझे काटा था कि एक लंबे अर्से बाद भी मेरे बदन से निशान नहीं गए।
मैं बहुत बुरी तरह फंस गई थी। शादी के एक साल में ही बच्चा हो गया। इसके बाद सबने यही कहा- अब पति जैसा भी है बर्दाश्त करो। मैंने बहुत बर्दाश्त भी किया। जब बात मेरे बेटे तक आ गई तो कोई ठोस कदम उठाना ही था।
उसके बेटे को पिता शब्द से नफरत हो गई है। कोई बाप का नाम भी लेता है तो उसे गुस्सा आ जाता है। वो कहता है कि मैं इतने गंदे आदमी के बारे में बात नहीं करना चाहता।
ममता को लगता है कि बहन की शादी के साथ उन्हें भी ब्याह देने की जल्दबाजी ने ही उनका जीवन बर्बाद कर दिया है। आज वो अपने माता-पिता के साथ रहती हैं।
गुड़िया और ममता की तरह राजस्थान में हर साल न जाने कितनी लड़कियां बचपन में ही अपनी बहनों की शादी के दौरान ब्याह दी जाती हैं। बस बेटी की शादी हो जाए, इस चक्कर में मां-बाप लड़के का बैकग्राउंड नहीं देखते। यह तक नहीं सोचते कि जिस लड़के से शादी हो रही है वो भी एक बच्चा है।
पैसे बचाने के लिए एक ही मंडप में बेटी ब्याहने को यहां के लोग बस परंपरा मान बैठे हैं। इस बारे में कोई खुलकर बात भी नहीं करता।
सरकारी आंकड़ों के मुताबिक साल 2018-19 में राजस्थान में 1,216 लड़कियों का बाल विवाह हुआ था। हालांकि देश में 2005 की तुलना में अब बाल विवाह के मामलों में बड़ी गिरावट आई है। 2005 से पहले 47.5 फीसदी लड़कियों की शादी 18 साल से कम उम्र में हो जाती थी। 2021 में ये आंकड़ा 23.3 प्रतिशत था।
संयुक्त राष्ट्र पॉपुलेशन फंड ने 2021 में अपनी एक रिपोर्ट में चेतावनी दी थी कि महामारी के बाद आर्थिक दिक्कतों की वजह से परिवारों पर कम उम्र में लड़कियों की शादी करने का दबाव बढ़ सकता है।
जोधपुर में पीड़ित लड़कियों, गैर सरकारी संगठनों के कार्यकर्ताओं और स्थानीय लोगों से बात करके एक चीज स्पष्ट होती है कि अधिकतर लड़कियों की कम उम्र में शादी गरीबी की वजह से ही होती है।
गुड़िया और ममता कहती हैं, ‘यदि मुझे शिक्षा हासिल करने का मौका मिलता। मैं कोई काम सीख लेती और आर्थिक रूप से स्वतंत्र होती तो मेरी जिंदगी भी अच्छी हो सकती थी। अब मैं एक अजाब से गुजर रही हूं। किसी भी लड़की के सामने ऐसे हालात नहीं होने चाहिए।’